જે રોલે અમિતાભ બચ્ચનને કરીઅરમાં બેસ્ટ ઍક્ટરનો પહેલો નૅશનલ અવૉર્ડ અપાવ્યો હતો એ કામને ફરી જીવંત કરવાનું આવે ત્યારે જ કોઈ પણ કલાકાર અ માટે આનાકાની કરે. ખુદ હૃતિકે પણ એ કર્યા પછી આ ફિલ્મમાં વિજયનું પાત્ર અલગ ખરું, પણ સ્ક્રિપ્ટને બંધ બેસે એ રીતે નિભાવ્યું છે. એક કૉમ્પ્લેક્સ પાત્ર હોવા છતાં તેના દરેક એક્સપ્રેશન અને બૉડી-લૅન્ગ્વેજ સાબિત કરે છે કે ફિલ્મમાં તેની પસંદગી જરાપણ ખોટી નથી. મૂળ ફિલ્મમાં બિગ બીનું પાત્ર એ રીતે લખવામાં આવ્યું હતું કે દરેક સીનમાં તેમની આંખોમાંથી અંગારા નીકળતા હોય એ દેખાઈ આવે. આ ફિલ્મમાં વિજયને ઘણો સંવેદનશીલ બતાવવામાં આવ્યો છે અને હૃતિકનું પર્ફેક્શન એને પૂરેપૂરો ન્યાય આપે છે. સંજય દત્તની કરીઅરમાં તેણે ઘણા યાદગાર રોલ કર્યા છે, પણ કાંચા ચીના એક હાઇટ છે; જેના પર ક્યારેય તે પોતે ફરી પહોંચી શકશે કે નહીં એની શંકા છે. ડૅની ડેન્ઝોન્ગ્પાએ જો આ રોલને યાદગાર બનાવ્યો હતો, તો સંજુબાબાએ કાંચા ચીનાને અમર બનાવ્યો છે.